**Zmluva o dielo**

(uzatvorená v zmysle § 536 a nasl. zákona č. 513/1991 Zb. Obchodný zákonník

v znení neskorších právnych predpisov)

**Článok I. Zmluvné strany**

**Objednávateľ**

Obchodné meno: Farma Novosedlík

Sídlo: Jablonec 116, 900 86 Jablonec

IČO: 41028015

IČ DPH: 1072107586

Zápis: Podnikateľ-fyzická osoba-nezapísaný v obchodnom registri

Štatutárny orgán : Andrej Novosedlík

(ďalej len „***Objednávateľ***“ alebo „***Zmluvná strana***“ v príslušnom gramatickom tvare)

a

**Zhotoviteľ**

Obchodné meno:

Sídlo:

IČO:

IČ DPH:

Číslo účtu:

Zápis:

Štatutárny orgán:

(ďalej len „**Zhotoviteľ**“ alebo „***Zmluvná strana***“ v príslušnom gramatickom tvare)

(Objednávateľ a Zhotoviteľ ďalej spolu len „***Zmluvné strany***“ v príslušnom gramatickom tvare)

sa nižšie uvedeného dňa, mesiaca a roka dohodli na tejto Zmluve o dielo (ďalej len „***Zmluva***“ v príslušnom gramatickom tvare):

**Článok II.**

**Predmet Zmluvy**

1. Na základe tejto Zmluvy sa Zhotoviteľ zaväzuje vykonať dielo špecifikované v bode 2 toho článku na základe požiadaviek Objednávateľa a Objednávateľ sa zaväzuje zaplatiť Zhotoviteľovi za dielo cenu vo výške a spôsobom podľa čl. III tejto Zmluvy a riadne vykonané dielo prevziať.
2. Dielom sa na účely tejto Zmluvy rozumejú :
   1. Spracovanie projektovej dokumentácie k technológii
   2. realizácia montážnych prác a kompletizácia komponentov technológie;
   3. vykonanie skúšky funkčnosti a uvedenie diela do prevádzky;

(ďalej len „***dielo***“ v príslušnom gramatickom tvare).

1. Názov diela: **Maštaľ pre prasnice a odchov**, podľa ponuky , ktorá je prílohou tejto Zmluvy o dielo a obsahuje zoznam všetkých technologických dielov, vrátane dopravy a montáže.
2. Ak sa pri vykonaní diela vyskytne požiadavka ďalších prác výslovne neuvedených v bode 2. tohto článku Zmluvy alebo zmena rozsahu diela zaväzujú sa Zmluvné strany bez zbytočného odkladu začať rokovanie o upresnení rozsahu prác, ceny, platobných podmienok, prípadne termínu plnenia.
3. Miestom realizácie diela je hospodárske stredisko objednávateľa.

**Článok III.**

**Cena**

1. Zmluvné strany sa dohodli, že cena za vykonanie diela predstavuje sumu ......... EUR (slovom „............. ......................................“) bez DPH; táto cena zahŕňa úkony uvedené v článku II. bod 2. tejto Zmluvy vrátane dopravných nákladov.
2. Objednávateľ a Zhotoviteľ sa dohodli, že cenu diela nie je možné navýšiť; tým nie je dotknutý bod 3. článku II. tejto Zmluvy. Dohodnutá cena obsahuje všetky náklady spojené s vyhotovením diela a je dohodnutá pevne ako cena maximálna, neprekročiteľná a pre Zmluvné strany záväzná.

**Článok IV.**

**Platobné podmienky**

1. Úhrada ceny vykonaného diela bude vykonaná bezhotovostným prevodom na bankový účet Zhotoviteľa uvedený v záhlaví tejto Zmluvy, a to na základe faktúry vystavenej Zhotoviteľom s lehotou splatnosti sedem (7) dní odo dňa jej vystavenia.
2. Za deň splnenia peňažného záväzku Objednávateľa sa považuje deň pripísania dlžnej sumy na účet Zhotoviteľa.
3. Objednávateľ bude poskytovať Zhotoviteľovi nasledovné preddavky na plnenie Predmetu zmluvy :

Zálohová platba v troch splátkach spolu v sume ............................. EUR

Z toho prvá splátka vo výške 50%, čo číní .............................EUR so splatnosťou do 3 dní od podpisu tejto zmluvy.

Z toho druhá splátka vo výške 40%, čo činí ................................ EUR so splatnosťou najneskôr 10 dní pred dodávkou technológie.

Zostávajúca časť vo výške 10%, čo činí ......................... EUR so splatnosťou 15 dní od prevzatia diela.

Predávajúci vystaví faktúry za dodávku technológie, vrátane montáže a prepravy v zmysle § 69 ods. 12 písm. J Zákona 222/2004 Z.z. o DPH v režime tuzemského prenosu daňovej povinnosti.

1. Zmluvná pokuta je vo výške 0,05 % z dlžnej čiastky za každý deň omeškania Objednávateľa s platením faktúry.

**Článok V.**

**Povinnosti Zhotoviteľa**

1. Zhotoviteľ sa zaväzuje zrealizovať dielo vo vysokom štandarde montážnych prác pri dodržaní projektovaných parametrov, všeobecne záväzných technických požiadaviek na dielo, platných právnych, prevádzkových a bezpečnostných predpisov.

1. Po vykonaní diela je Zhotoviteľ povinný odovzdať Objednávateľovi kompletnú dokladovú dokumentáciu k vykonanému dielu t.j. návody na obsluhu zabudovaných zariadení, záručných listov atď.
2. Zhotoviteľ sa zaväzuje zhotoviť dielo vo vlastnom mene, na vlastnú zodpovednosť a nebezpečenstvo, v súlade s platnými právnymi predpismi o bezpečnosti práce a ochrane zdravia a s právnymi predpismi protipožiarnej ochrany. Zhotoviteľ zodpovedá za bezpečnosť a ochranu zdravia vlastných pracovníkov a všetky prípadné škody, zavinené svojou činnosťou.
3. Časti diela technologického charakteru, ktoré zabezpečujú ucelený proces alebo funkciu, budú dokončené ich komplexným vyskúšaním, ktoré vykoná Zhotoviteľ za účasti Objednávateľa. Ku komplexnému vyskúšaniu poskytne Objednávateľ spolupôsobenie prostredníctvom kvalifikovaných pracovníkov.
4. Montáž, uvedenie do prevádzky a servis pre územie Slovenskej republiky za­bezpečuje predávajúci.

**Článok VI.**

**Povinnosti Objednávateľa**

1. Objednávateľ je povinný odovzdať Zhotoviteľovi kompletnú projektovú dokumentáciu potrebnú pre vykonanie diela pokiaľ touto povinnosťou nie je viazaný zhotoviteľ. Zmluvné strany podpisom tejto Zmluvy potvrdzujú, že projektová dokumentácia bola Zhotoviteľovi odovzdaná v rozsahu potrebnom na realizáciu diela.
2. Objednávateľ zodpovedá za to, že odovzdané podklady sú bez právnych a faktických vád.
3. Objednávateľ je povinný umožniť Zhotoviteľovi vstup na miesto realizácie diela počas jeho realizácie.
4. Objednávateľ sa zaväzuje, že umožní zhotoviteľovi vstup k miestu výkonu plnenia predmetu zmluvy podľa bežných podmienok potrebných na vykonanie danej montáže.
5. Objednávateľ zabezpečí na vlastné náklady uskladnenie strojov, zariadení alebo konštrukcií, montážneho materiálu a montážnych častí, materiálov a výrobkov. Objednávateľ je zodpovedný za eventuálnu stratu alebo krádež materiálu v jeho sklade.
6. Objednávateľ je zodpovedný za to, že riadny výkon prác zhotoviteľa nebude prerušený zásahom tretej osoby.
7. Objednávateľ je povinný zabezpečiť pre zhotoviteľa inžinierske siete (voda, elektrické energie, plyn), pokiaľ je to potrebné pre prácu zhotoviteľa. V montážnych prácach nie je zahrnutá murárska činnosť a práce spojené s prívodom siete. Elektroinštalácie, prípojky voda, plyn a ich odoborné skúšky, revízie musí vykonať autorizovaná firma na náklady objednávateľa.
8. Objednávateľ je povinný zabezpečiť všetky povolenia orgánov štátnej správy, ktoré sú potrebné na výkon predmetu zmluvy.
9. Objednávateľ je povinný všetok prebytočný materiál likvidovať postupom, ktorý je v súlade so všeobecne záväznými právnymi predpismi.

**Článok VII.**

**Čas plnenia, odovzdanie a prevzatie diela**

1. Objednávateľ je povinný na požiadanie zhotoviteľa odovzdať miesto realizácie diela Zhotoviteľovi bez zbytočného odkladu.
2. Zhotoviteľ je povinný začať s realizáciou diela bez zbytočného odkladu po tom, ako mu Objednávateľ odovzdal miesto realizácie diela a samotnej realizácii diela nebránia nepriaznivé klimatické podmienky, najmä, nie však výlučne teplota ovzdušia.
3. Zhotoviteľ sa zaväzuje vykonať a odovzdať dielo Objednávateľovi do **20.09.2025** za dodržania úhrady druhej zálohovej platby do **20.07.2025**. Inak platí odovzdanie v lehote do 60 (šesťdesiat) dní pri splnení podmienky úhrady dvoch zálohových platieb spôsobom uvedeným v čl. IV. bod 3. tejto Zmluvy.
4. Dodržanie dohodnutých termínov dokončenia, odovzdania a prevzatia diela je podmienené riadnym a včasným plnením záväzkov Objednávateľa; to neplatí, ak v konkrétnom prípade neplnenie záväzkov Objednávateľa nebráni Zhotoviteľovi vo vykonávaní diela.
5. V prípade ak dôjde k posunu termínov dokončenia, odovzdania a prevzatia diela z dôvodu neplnenia záväzkov Objednávateľa, dohodnú Zmluvné strany nový termín dokončenia, odovzdania a prevzatia diela. Po dobu meškania Objednávateľa s poskytnutím spolupôsobenia nie je Zhotoviteľ v omeškaní so splnením povinnosti dodať dielo v dojednanom termíne.
6. Zhotoviteľ sa zaväzuje odovzdať dielo ako celok naraz, ak sa v priebehu realizácie diela Zmluvné strany nedohodnú na odovzdaní a prevzatí niektorých častí samostatne.
7. Zhotoviteľ môže dielo vykonať ešte pred dojednaným časom a riadne dokončené dielo odovzdať Objednávateľovi v skoršom termíne. Objednávateľ je povinný ponúknuté riadne dokončené dielo prevziať.
8. O odovzdaní a prevzatí diela spíšu Zmluvné strany protokol o odovzdaní a prevzatí; týmto dňom sa dielo považuje za dokončené.
9. Dňom prevzatia diela Objednávateľom a úhradou ceny za dielo sa Objednávateľ stáva vlastníkom diela.

**Článok VIII.**

**Zodpovednosť za vady**

1. Zhotoviteľ zodpovedá za to, že dielo má v dobe prevzatia zmluvne dohodnuté vlastnosti, že zodpovedá technickým normám, projektovej dokumentácii a všeobecne záväzným právnym predpisom, že nemá vady, ktoré by znižovali jeho hodnotu alebo schopnosť používania k zvyčajným alebo zmluvne predpokladaným účelom a že si počas záručnej doby zachová vlastnosti dojednané v tejto Zmluve.
2. Zmluvné strany sa dohodli na záručnej dobe ohľadne príslušných parametrov a vlastností celého diela v dĺžke dvanásť (12) mesiacov. Záručná doba začína plynúť dňom písomného prevzatia diela do trvalého užívania Objednávateľa. Počas záručnej doby zodpovedá Zhotoviteľ za vzniknuté chyby a je povinný ich bez zbytočného odkladu na požiadame Objednávateľa odstrániť na svoje náklady.
3. Zhotoviteľ nezodpovedá za vady, ktoré boli spôsobené použitím podkladov poskytnutých Objednávateľom a Zhotoviteľ ani pri vynaložení všetkej starostlivosti nemohol zistiť ich nevhodnosť, prípadne na ňu upozornil Objednávateľa a ten na ich použití trval.
4. Záručná doba začína plynúť odo dňa ukončenia diela a obojstranného podpísania “Preberacieho protokolu“, bez ohľadu na termín nadobudnutia vlastníckeho práva k dielu pre objednávateľa.

**Článok IX.**

**Odstúpenie od Zmluvy**

1. Od Zmluvy možno odstúpiť v prípadoch, ktoré stanovuje zmluva a §344 a nasl. Obchodného zákonníka.
2. Odstúpenie od Zmluvy musí byť druhej strane oznámené písomne na adresu sídla uvedenú v záhlaví tejto Zmluvy.
3. Objednávateľ môže od Zmluvy odstúpiť v prípade, že Zhotoviteľ mešká so splnením zmluvného termínu.
4. Zhotoviteľ môže odstúpiť od zmluvy v prípade, ak Objednávateľ neplní svoje zmluvné povinnosti a tým Zhotoviteľovi znemožní vykonanie diela; predtým však musí Zhotoviteľ vyzvať Objednávateľa a určiť mu dodatočnú primeranú lehotu na splnenie záväzkov vyplývajúcich zo Zmluvy.
5. Ak dôjde k zániku Zmluvy z dôvodov na strane Objednávateľa, vzniká Zhotoviteľovi nárok na úhradu vzniknutých nákladov.

**Článok X*.***

**Záverečné ustanovenia**

1. Zmluva nadobúda platnosť a účinnosť dňom jej podpísania Zmluvnými stranami.
2. Táto Zmluva a všetky práva a povinnosti vyplývajúce z alebo súvisiace s touto Zmluvou, vrátane otázok uzavretia, platnosti, účinnosti alebo výkladu Zmluvy, porušenia Zmluvy, nárokov vyplývajúcich z takého porušenia, otázok týkajúcich sa práv a povinností Zmluvných strán, ktoré majú trvať aj po odstúpení od Zmluvy, zániku alebo inom zrušení Zmluvy, sa spravujú právnym poriadkom Slovenskej republiky, a to prednostne Obchodným zákonníkom.
3. Zmluvné strany sa zaväzujú poskytovať si navzájom nevyhnutnú súčinnosť potrebnú na splnenie svojich povinností podľa Zmluvy a/alebo splnenie Zmluvy, ktorú možno od nich rozumne vyžadovať. Zmluvné strany sa zaväzujú navzájom sa informovať o všetkých skutočnostiach, ktoré by mohli mať vplyv na plnenie Zmluvy alebo ktoré by mohli ohroziť plnenie zmluvných záväzkov podľa Zmluvy ktoroukoľvek Zmluvnou stranou.
4. Zmluvné strany sa dohodli, že sporné otázky, ktoré vzniknú na základe alebo v súvislosti s touto Zmluvou, budú riešiť prednostne rokovaniami v dobrej viere. V prípade sporu môže ktorákoľvek Zmluvná strana vyzvať druhú Zmluvnú stranu na rokovanie za účelom vyriešenia sporu.
5. Obidve Zmluvné strany sú povinné písomne informovať druhú Zmluvnú stranu o skutočnostiach, ktoré by mohli mať vplyv na riadnu realizáciu tejto Zmluvy.
6. Akákoľvek zmena alebo doplnok k tejto Zmluve môže byt urobený len v písomnej forme po odsúhlasení obidvomi Zmluvnými stranami.
7. Zhotoviteľ sa na základe tejto zmluvy zaväzuje implementovať pre objednávateľa novú právnu úpravu v oblasti ochrany osobných údajov v súlade s Nariadením Európskeho parlamentu a rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov (ďalej len „GDPR“) a zák. č. 18/2018 Z.z. o ochrane osobných údajov a o zmene a doplnení niektorých zákonov podľa konkrétnych podmienok Objednávateľa a tieto v prípade novelizácie príslušných právnych predpisov aj riadne a včas aktualizovať.
8. Dielo bude vykonané v súlade so základnými pravidlami bezpečnosti a zákonnosti spracúvania osobných údajov, vydanými bezpečnostnými štandardami, všeobecne záväznými právnymi predpismi platnými a účinnými na území Slovenskej republiky, právne záväznými aktmi Európskej únie a Európskych spoločenstiev a medzinárodnými zmluvami, ktorými je Slovenská republika viazaná.
9. Oprávnení zamestnanci Pôdohospodárskej platobnej agentúry, Ministerstva pôdohospodárstva a rozvoja vidieka Slovenskej republiky, orgánov Európskej únie a ďalšie oprávnené osoby, v súlade s právnymi predpismi Slovenskej republiky a predpismi Európskej únie môžu vykonávať kedykoľvek počas platnosti a účinnosti Zmluvy o NFP voči dodávateľovi kontrolu / audit obchodných dokumentov a vecnú kontrolu v súvislosti s realizáciou zákazky a dodávateľ je povinný poskytnúť súčinnosť v plnej miere. Toto ustanovenie s uvedenou povinnosťou musia obsahovať aj zmluvy dodávateľa so subdodávateľmi.
10. Zmluva je vyhotovená v dvoch (2) rovnopisoch, z toho po jednom (1) rovnopise pre každú Zmluvnú stranu.
11. Zmluvné strany si Zmluvu prečítali, vyhlasujú, že jej ustanoveniam rozumejú a že vyjadruje ich slobodnú a skutočnú vôľu a proti jej obsahu a forme nemajú žiadne námietky a výhrady, čo potvrdzujú vlastnoručnými podpismi. Zmluva nebola uzavretá v tiesni za nápadne nevýhodných podmienok.

**Článok XI.**

**Podpisy Zmluvných strán**

**Za Objednávateľa: Za Zhotoviteľa:**

V ............................, dňa ................. V ....................., dňa .................

**\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**